  Анжелика Тихонова корреспондент Удмурт гожъясьлэн Геннадий Красильниковлэн Ижкарысь музей-квартираеныз кивалтӥсь, кылосбур тодосъя кандидат Мария Ившина туэ толсуре Санкт-Петербурге стажировкае вуылӥз. Кызьы вераз со ивортодэтъя «Удмуртия» агентстволэн корреспондентэзлы, сыӵе луонлык Владимир Потанинлэн ӟечлэсьтон фондэзлэн «Музейный десант» вожвылъяськоназ вормонэзлы луыса кылдӥз.  Туэ вожвылъяськонэ Россиысь 92 адями пыриськиз, соос пӧлысь 23-ез вормисе потӥзы, 3-ез – Удмуртиысь. Мария Ившина сяна, пӧлазы Йӧскалык музейысь ӧнерчи но Воткаысь Пётр Чайковскийлэн музееныз кивалтӥсь сюризы. Красильниковлэн музей-квартираеныз кивалтӥсьлэн верамезъя, вожвылъяськонэ пыриськон понна асьсэлэн мылкыдъёссы, ужпумъёссы сярысь гожтоно вал. Мария Ившина Санкт-Петербурге стажировкае ветлыны мылкыдзэ шараяз, ужпумъёссэ пуктӥз, мар со солы азьланяз сётоз валэктӥз. Бӧрысь вожвылъяськонэз радъясьёс онлайн-собеседование ортчытӥзы на.  Мон Росси этнографи музейын дышетски. Лекциос, практической занятиос отын милям вал. Озьы ик милемыз автобусэн мукет музейёсы нуллӥзы. Программамы «Музейная экскурсия: теория и практика» нимаське вал бере, милемлы музейёсын экскурсия нуэм сяна, комментарийёс ватсаллязы, кылсярысь, тани таӵе арлыдъем лыктӥсьёслы озьыгес нуиськом, мукетъёслы мукетгес шуыса Мария Ившина, Геннадий Красильниковлэн Ижкарысь музей-квартираеныз кивалтӥсьСтажировка бере Мария Ившиналы квалификацизэ будэтонъя курсъёс ортчем сярысь удостоверение сётӥзы.  Тодэ вайытом, коньывуонэ элькунысь Кун Кенешын «Удмуртиысь музейёс но музейёсын ужан сярысь» катӵектосэз нырысетӥ лыдӟемен кутӥзы.  Тегъёс: Лулчеберет Ижкар Музей Санкт-Петербург Красильников  